| Ceca de Tesalónica
Período helenístico |
| --- |
|  |
| Busto de Artemisa con diadema cara á dereita, con arco e alxaba no ombreiro, dentro dun escudo macedonio. | Clava no centro entre as lendas ΜΑΚΕΔΟΝΩΝ (arriba) e ΔΕΥΤΕΡΑΣ (abaixo), dentro de grilanda de carballo; á esquerda un raio. |
| Tetradracma de prata. Ca. 167-149 a. de C. 12,42 g. |

A **ceca de Tesalónica** foi un obradoiro monetario da Antiga Grecia establecido na rexión de Macedonia a mediados do século II a. de C. que mantivo a súa actividade como ceca do Imperio Romano e tamén como ceca bizantina.

| Ceca de Tesalónica
Imperio Romano |
| --- |
|  |
| Cabeza Constantino I cara á dereita cun diadema de tres ringleiras de perlas. Ollos mirando cara ao ceo. | GLORIA CONSTANTINI AVG; Constantino de pé, con lanza e espada nas mans, e un trofeo no ombreiro esquerdo. Dous prisioneiros aos pés. SMTS no exergo. |
| Múltiplo de sólido. Ano 327 d. de C. 6,83 g. |

De entre as múltiples marcas de ceca utilizadas pola ceca de Tesalónica, as máis frecuentes foron: S(acra)M(oneta)T(e)S(salonica), TS, TES, TESOB(rizyacum), THS, THSOB(rizyacum) e TSA [A = "primeiro obradoiro"].

Historia
--------

### Período helenístico

As primeiras cuñaxes de moeda desta ceca producíronse a partir da fin da terceira guerra macedónica, gañada polos romanos, arredor do ano 167 a. de C. O Reino de Macedonia estaba dividido en catro distritos, cada un coa súa propia capital, e Tesalónica era a capital do segundo. Os catro distritos conformaron unha sorte de protectorado romano, ata que en 146 a. de C. foron anexados para formaren a provincia romana de Macedonia.

### Período romano

As primeiras emisións de moeda romana cuñada na ceca de Tesalónica tiveron lugar no período tetrárquico de Diocleciano (284-305), e a instalación da casa de moeda levouse a cabo logo do establecemento da residencia imperial de Galerio (293-311), nos derradeiros anos do século III ou nos primeiros do século IV.

*Follis* de Licinio coa marca de ceca TSA (1º obradorio) no exergo do reverso
A ceca continuou a súa actividade con Licinio (308-324) ata 317, e logo baixo Constantino I e os seus descendente (a coñecida como dinastía Constantiniana). Nese momento, a ceca dispuña de cinco obradoiros (A, B, C, D e E), que utilizaban marcas de ceca como SMTS, TS, TES, TESOB, THS, THSOB ou TSA. A súa finalidade era a de dotar de circulante as tropas romanas situadas ao longo da fronteira do Danubio.

Coa división di Imperio Romano entre os fillos de Teodosio I (379-395), a ceca de Tesalónica continuou a cuñar moeda a nome dos emperadores do Imperio Bizantino, ata que pechou definitivamente por mor da reorganización das casas de moeda levada a cabo por Heraclio I en 629, xunto coa ceca de Cízico e a ceca de Nicomedia.

Notas
-----

1. 1 2 3 4 5  "Knowing the Roman imperial mints: III - Thessalonica". *Aeternitas Numismatics*.
2. ↑  RIC VII 163 (variante).
3. ↑  Grierson, P. (1982). Páxinas 5, 47, 64, 106, 116.
4. ↑  Metcalf, D. M. (1984).

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ceca de Tesalónica*** |

### Outros artigos

* Cecas da Antiga Roma
* Cecas bizantinas
* Moeda constantiniana

### Bibliografía

* Grierson, P. (1982). *Byzantine Coins*. Tasylor & Francis. ISBN 9780416713602
* Hendy, M. H. (2008). *Studies in the Byzantine Monetary Economy C.300-1450*. Cambridge University Press. ISBN 9780521088527
* Metcalf, D. M. (1984). "The mint of Thessalonica in the Early Byzantine Period". En *Villes et peuplement dans l'Illyricum protobyzantin. Actes du colloque de Rome (12-14 mai 1982)*. Páxinas 111-129. ISBN 2-7283-0067-4
* (RIC): *Roman Imperial Coinage* (1923-1994). Volumes VI e X.

* Portal:Historia
* Portal:Roma antiga